Armaniston, Ozarbayjon askarlari o'rtasida qonli olishuv
Tog'li Qorabog'dagi to'qnashuvda Ozarbayjon kamida 12 askarini boy bergan. Armaniston taxminan 100 harbiysini yo'qotgan.
Tomonlar voqeada bir-birini ayblamoqda. Ozarbayjon 12 askari nobud bo'lganini bildirgan. Armanistonning kamida yuz nafar harbiysini yo'q qildik, deyiladi Ozarbayjon bayonotida. Tog'li Qorabog' Ozarbayjonda joylashgan mintaqa. Hududni 1994-yildan beri isyonkor arman separatistlar va Armaniston harbiylari nazorat qiladi. O'rtada noharbiy bufer zona tomonlarni ajratib turadi. Rossiya har ikki tarafni tinchlanishga da'vat etmoqda. Moskva Ozarbayjon va Armanistonni qurol bilan ta'minlab keladi. To'g'li Qorabog'dagi bugungi holat xristian armanlar va musulmon turkiylar o'rtasidagi bir necha asrlik nizoning davomidir. Ixtilof 1980-yillar oxirida qurolli to'qnashuv tusini olgan. 1991-yilda Sovet Ittifoqi qulaganidan so'ng haqiqiy urushga aylanib ketgan. Adovat taxminan 30 ming odamni hayotdan olib ketib, tomonlar 1994-yilda otishmani to'xtatishga kelishgan.